Eskom sê betogings kan probleme skepKhulu Phasiwe, Eskom se nasionale woordvoerder, het op Twitter foto’s gedeel van betogers wat voorwerpe brand en paaie afsper (14 Junie 2018). Foto: Twitter via @KhuluPhasiwe Eskom het Donderdag gesê intimidasie van werkers en betogings by Eskom se kragsentrales en streekskantore kan Eskom se vermoë om die ligte aan te hou in gedrang bring. Khulu Phasiwe, Eskom se nasionale woordvoerder, het op Twitter foto’s gedeel van betogers wat voorwerpe brand en paaie afsper. Op een foto kan ŉ kennisgewing gesien word waarin werkers gedreig word: Indien hulle durf werk, stel hulle hulself in gevaar. “Ons hoop Eskom sal julle selfs nauurs beskerm,” lui die dreigement. “Daar word van julle verwag om deel te neem aan die stakingsoptog. Beskou hierdie woorde as ŉ waarskuwing!” Intussen het die kragtoevoer by Eskom se Megawatt Park in Johannesburg Donderdagoggend “op geheimsinnige wyse” afgegaan, het Phasiwe op Twitter gesê. Khulu Phasiwe, Eskom se nasionale woordvoerder, het op Twitter foto’s gedeel van betogers wat voorwerpe brand en paaie afsper (14 Junie 2018). Foto: Twitter via @KhuluPhasiwe Lede van die vakbonde NUM en Numsa het Donderdagoggend in groot groepe buite Megawatt Park saamgedrom. Die werkers eis ŉ salarisverhoging, maar Eskom het reeds vroeër gesê die kragvoorsiener se benarde finansiële posisie laat hom nie toe om enige verhogings aan te bied nie. NUM het op sy amptelike Twitter-profiel gesê ongeveer 3 000 werkers sal na verwagting aan die betoging deelneem. Die vakbond het ook beweer een van sy lede is met ŉ rubberkoeël geskiet tydens ŉ betoging by die Hendrina-kragstasie. Phasiwe het Donderdagoggend Maroela Media se navrae na sy adjunk verwys. Dikatso Mothae, Eskom se adjunkwoordvoerder, het aan Maroela Media bevestig dat daar betogings by die kragreus se kragsentrale en streekskantore aan die gang is, maar ŉ mediaverklaring hieroor sal binnekort uitgereik word. Intussen sal die Nasionale Energiereguleerder van Suid-Afrika (Nersa) vanmiddag sy besluit bekendmaak oor Eskom se drie aansoeke betreffende ŉ regulatoriese aansuiweringsrekening (RCA).